  Анжелика Тихонова корреспондент 23-28 куартолэзе нырысьсэ Удмуртиын «П. И. Чайковскийлэн вордӥськем шаераз» литературая фестиваль ортчоз. Со сярысь Ижкар администрацилэн пресс-службаез ивортэ. Фестиваль улсын Удмуртиын улӥсьёс понна Россиысь но кунгож сьӧрысь гожъяськисьёсын пумиськонъёс, выль книгаосын тодматонъёс, лыдӟисьёслы конференци, театр коллективъёслэн возьматонъёссы улсын туала драматургиен тодматскон, Россиысь но дуннеысь калыкъёслэн кылъёсынызы шара лыдӟонъёс, лекциос но мастер-классъёс, литература шудонъёс но кылбурчиослы баттлъёс, адӟытонъёс радъялозы.  Литературая фестивальлэн тодметэз тулыс вуэмез возьматӥсь сяська – тӧдьыгырлы - луиз. 23-тӥ куартолэзе Вотка карын Пётр Чайковскийлэн музей-юртаз «Развитие национальных литератур народов России и стран Содружества независимых государств» улосвылкуспо конференци ортчоз. Отчы мукет кунъёсысь лыктэмъёс но пыриськозы. Ужрадын йӧскалык литератураослэн кылдэмзы но туала югдурзы, йӧскалык книгаосты вӧлмытонъя выль амалъёсын ӵектосъёсты улонэ пыӵатон сярысь кенешозы. 24-тӥ куартолэзе Вотка ёросысь Июльской черкогуртысь лыдӟетъюртлы Сергей Михалковлэсь нимзэ сётонэн герӟаськем сӥё-дано ужрад ортчоз. Озьы ик 24-тӥ куартолэзе фестивалез сӥё-дано усьтозы. Со улсын Архангел Михаиллэн соборез дорын Славян гожъяськетлэн но лулчеберетлэн нуналэзлы сӥзем литературая концерт ортчоз. 23-25 куартолэзе Ижкарын Гоголь нимо бульварын но Киров нимо паркын федерал но улосвыл издательствоослэн но книга вузась огазеяськонъёслэн адӟытон-вузкаронъёссы ортчозы. Литературая фестивалез Удмуртиысь йӧскалык лыдӟетъюрт, улосвылысь Лулчеберет удысысь ветеранъёслэн кенешсы но Калык творчествоя элькун юрт Азьмуртлэн грантъёсын фондэз, Удмуртиысь лулчеберетъя министерство но Россиысь лулчеберетъя фонд юрттэм улсын радъяло. Тодэ вайытом, 13-тӥ оштолэзе Вотка карын Искусствоосъя «П. И. Чайковскийлэн шаераз» 62-тӥез калыккуспо фестиваль сӥё-дано усьтӥськоз.  Тегъёс: Ижкар Литература Удмуртия Чайковский фестиваль Вотка  